מתמודד תוכנית הריאליטי "אקס פקטור" נועם בן לולו, שנבחן בעונה הנוכחית, הגיש להפקת התוכנית מכתב התראה לפני תביעה בו הוא דורש פיצויים בגובה מיליון שקלים וכן את גניזת הקטעים הבאים בהשתתפותו ואי הבאתם לשידור - מחשש ש"יושפל" בגלל שאינו דובר אנגלית.

"במהלך השידור בן לולו נדהם לראות כי הוא מוצג באופן שלילי ומגמתי כאשר כל מי שעיניו בראשו ורואה את השידור מתרשם כי מדובר במתמודד חלש שרק בקושי ותוך שכנוע עבר את האודישן, דבר שלא היה ולא נברא", נכתב במכתב ההתראה על ידי עורכי דינו אסף שרעף וטל שחר. "הדבר נעשה תוך עריכה של האודישן ללא כל התחשבות ותוך פגיעה בכבודו, במקצועיותו, בשמו ובמוניטין שלו", הוסיפו עורכי הדין.

דורש פיצויים בסך מיליון שקלים. נועם בן לולו ב"אקס פקטור"

במכתב, שנשלח לחברת אבוט המאירי, נכתב גם כי "מדובר במתמודד חזק שעשוי היה להרחיק לכת, כשרק מי שהיה במקום יכול היה להתרשם לדוגמא מהשופטת עדן בן זקן שאהבה את האודישן, הרעיפה שבחים ומשה פרץ שאף הוא התרשם לטובה מהאודישן".

עורכי דינו מוסיפים כי בניגוד למתמודדים אחרים, בן לולו קיבל לדבריהם זמן מסך של כשש שניות בלבד של שירה. במעשים אלה, כך טוענים עורכי דינו, נגרמה עוגמת נפש, פגיעה בשמו הטוב ובמוניטין שלו, "כאשר כל מכריו ממתינים לראות את האודישן - ומפח הנפש והצגתו היו רבים ביותר ואף גרמו להשפלה פומבית מיותרת".

עורכי הדין אסף שרעף (מימין) וטל שחר

במכתב עורכי הדין גם מגלים את אשר עתיד להתרחש בתוכנית בשלבים מאוחרים יותר - שיבוצו של בן לולו כי ללהקה שהייתה אמורה לשיר באנגלית, בעוד שהזמר "הסביר מראש כי הוא אינו דובר אנגלית כהלכה - דבר שהוביל בסופו של יום לפרישתו בלית ברירה". בהמשך, לפי המכתב, בן לולו הורשה לעבור ללהקה אחרת, אך זאת "לאחר שהושפל והוקלט כאשר הוא מאשר שאינו דובר אנגלית", וכבר אינו רוצה לקחת חלק בתוכנית. לאור כל אלה תובע כאמור בן לולו פיצויים בסך מיליון שקלים, ומבקש שלא לשדר את נסיבות הפרישה מהסיבה ששידורן יגרום "להשפלה נוספת".

מהפקת "אקס פקטור" נמסר בתגובה: "אנו מודים למתמודד נועם בן לולו על השתתפותו ב'אקס פקטור' ומאחלים לו הצלחה רבה בהמשך הדרך. ההפקה מקפידה ודואגת לשמור על כבודם של כל משתתפי התוכנית". גורמים נוספים במערך תוכנית הוסיפו כי: "התוכנית עדיין לא ערוכה ולא שודרה אז איך הוא יכול לדעת שהוא יושפל במה שישודר?".